ཨོཾ ན་མོ་གུ་རུ་ཝེ། ཕན་བདེའི་འདོད་དགུའི་རེ་བ་ཀུན། །སྩོལ་མཛད་ཡིད་
བཞིན་དབང་གི་རྒྱལ། །བླ་མའི་རྣལ་འབྱོར་དཔག་བསམ་གྱི། །ལྗོན་པའི་འབྲས་
བཟང་འདི་ནའོ། །བླ་མའི་རྣལ་འབྱོར་ཉམས་སུ་ལེན་པར་འདོད་པས། སྐྱབས་འགྲོ་
སེམས་བསྐྱེད་སྔོན་དུ་བཏང་ནས། སྭ་བྷཱ་ཝས་སྦྱངས། སྟོང་པའི་ངང་ལས་མདུན་གྱི་
ནམ་མཁར་སེང་གེས་བཏེག་པའི་རིན་པོ་ཆེའི་ཁྲི་སྣ་ཚོགས་པདྨ་དང་ཉི་ཟླའི་གདན་
གྱི་སྟེང་དུ། ངོ་བོ་རང་གི་དྲིན་ཅན་རྩ་བའི་བླ་མ་དེ་ཉིད་རྣམ་པ་ཁྱབ་བདག་རྡོ་རྗེ་
འཆང་སྐུ་མདོག་སྔོན་པོ་ཞལ་གཅིག་ཕྱག་གཉིས་པ་རྡོ་རྗེ་དང་དྲིལ་བུ་ཐུགས་ཀར་
བསྣོལ་ཏེ་འཛིན་པ། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། རལ་པའི་ཐོར་
ཅོག་ཅན་རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟས་མཛེས་པ། དེའི་དཔྲལ་
བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུཾ་སྔོན་པོས་མཚན་པ།
ཐུགས་ཀའི་ས་བོན་ལས་འོད་ཟེར་འཕྲོས། རྩ་བརྒྱུད་ཀྱི་བླ་མ། ཕྱོགས་བཅུའི་སངས་
རྒྱས་དང་བྱང་ཆུབ་སེམས་དཔའ། དཔའ་བོ་དང་རྣལ་འབྱོར་མའི་ཚོགས་བསམ་གྱིས་
མི་ཁྱབ་པ་བཛྲ་ས་མཱ་ཛཿ ཛཿཧཱུཾ་བཾ་ཧོཿ ཞེས་སྐྱབས་གནས་ཀུན་འདུས་ཀྱི་ངོ་བོར་
གྱུར་པ་ལ་ཡན་ལག་བདུན་པ་རྒྱས་བསྡུས་སྐབས་དང་སྦྱར་བ་འབུལ། གང་དྲིན་མ་
སོགས་ཀྱི་གསོལ་བ་ཅི་ཤེས་བཏབ་པའི་མཐར། བླ་མ་རིན་པོ་ཆེ་བདག་གི་ལུས་ངག་
ཡིད་གསུམ་བྱིན་གྱིས་རློབས་ལ་མཆོག་ཐུན་མོང་གི་དངོས་གྲུབ་མ་ལུས་པ་སྩལ་དུ་
གསོལ། ཞེས་གསོལ་བ་བཏབ་པས། བླ་མ་དེ་ཉིད་འོད་དུ་ཞུ་སྟེ་རང་གི་སྤྱི་བོ་ནས་
ཐིམ་པས། རང་གི་ལུས་ངག་(༥ན)ཡིད་གསུམ་དང་བླ་མའི་སྐུ་གསུང་ཐུགས་ངོ་བོ་
དབྱེར་མེད་དུ་གྱུར་པར་མོས་ནས། སྐྱེ་བ་ཀུན་ཏུ་དཔལ་ལྡན་བླ་མ་དང༌། །ཞེས་
སོགས་ཀྱི་སྨོན་ལམ་ཅི་རིགས་བྱའོ། །བླ་མའི་རྣལ་འབྱོར་ཤིན་ཏུ་ཉུང་ངུར་བསྡུས་པ་
འདི་ཡང་བཱ་དུར་ཧོང་ཐའི་ཇིས་བསྐུལ་བའི་ངོར་ཟ་ཧོར་གྱི་བནྡེས་སྦྱར། །